Mar 27,2015
బ్యాంకు అధికారులపై దాడిని ఖండించిన ఏబీవోఏ
              హైదరాబాద్‌: విధి నిర్వహణలో భాగంగా ఇంటి రుణం రికవరీకి వెళ్లిన స్టేట్‌ బ్యాంక్‌ ఆఫ్‌ హైదరాబాద్‌ (ఎస్‌బీహెచ్‌) అధికారులపై జరిగిన దాడిని అసోసియేట్‌ బ్యాంక్‌ ఆఫిసర్స్‌ అసోసియేషన్‌ (ఎబిఒఎ) ఖండించింది. హుస్సేనీ ఆలం ఎస్‌బీహెచ్‌ శాఖకు చెందిన బ్రాంచ్‌ మేనేజర్‌ లక్ష్మీనారాయణ, ఫీల్డ్‌ ఆఫీసర్‌ కల్యాణ చక్రవర్తి మరో ఇద్దరు అధికారులు అక్కి మహేష్‌ గౌడ్‌ అనే రుణ గ్రహీత ఇంటికి వాయిదాలు చెల్లించాల్సిందిగా కోరుతూ వెళ్లినపుడు ఈ దాడి జరిగిందని సంఘం తెలిపింది. సంఘటన వివరాలను వారు వివరిస్తూ.. రుణ చెల్లింపు విషయమై అధికారులు అక్కి మహేష్‌తో గత ఆరు నెలలుగా వివిధ మార్గాలలో సంప్రదింపులు జరుపుతున్నప్పటికీ అతను బకాయిలను చెల్లించడంలేదని సంఘం తెలిపింది. ఈ నెల 25న మరోమారు బకాయిల చెల్లింపునకు ఒప్పించేందుకు బ్యాంకు అధికారులు అతని ఇంటికి వెళ్లగా మహేష్‌ ఇంట్లో లేడని.. దీనికి తోడు అతని కుటుంబ సభ్యులు కూడా బకాయి నోటీసులు తీసుకునేందుకు విముఖత చూపారు. ఈ విషయాన్ని తెలుసుకున్న అక్కి మహేష్‌ విధినిర్వహణలో ఉన్న అధికారుల వద్దకు వచ్చి ఎలాంటి వివరణలు వినకుండా ఏకపక్షంగా దాడి చేశాడని సంఘం తెలిపింది. ఈ దాడిలో బ్యాంకు అధికారులకు తీవ్రంగా గాయాలయ్యాయని సంఘం వివరించింది. శాంతియుతంగా విధులను నిర్వహిస్తున్న బ్యాంకు అధికారులపై మహేష్‌ దాడి చేయడం ఏమాతం సబబు కాదని సంఘం అభిప్రాయపడింది.
మీ స్నేహితులకు రికమెండ్ చెయ్యండి